**«Абай шығармаларындағы білім мен ғылым туралы»**

 «Қазақ поэзиясының күн шуақты асқар биігі» (М.Әуезов) данышпан ақын Абай Құнанбаев өз шығармаларында білім мен ғылым мәселесіне ерекше ден қойды. Өйткені, білім мен ғылым ғана адам баласының өсіп-өркендеуіне, дамуына негіз болатынын ұлы ойшыл терең ұғына білді.

 Абай сол кезде-ақ дамыған елдер қатарына кіру үшін ғылым мен білімді игеру керектігін айтты. Ақын шығармаларынан елінің дамуына, ілгерілеуіне үнемі тілеулес, ниеттес болғанын байқамау мүмкін емес.

 «Ғылым таппай мақтанба,

 Орын таппай баптанба

 Құмарланып шаттанба,

 Ойнап босқа күлуге»- дей отырып оқып білім алмай тұрып, өмірден өз жолын табу мүмкін емесін айтып кетті. Қалың қазақ елін дамылсыз білім алуға шақырды. Қазағым білімді болса деп шынайы көңілімен қалады.

«Адам баласының бай болуы үшін: Еріншектік – күллі дүниедегі өнердің дұшпаны. Талапсыздық, жігерсіздік, ұятсыздық, кедейлік – бәрі осыдан шығады. (Абайдың отыз сегізінші қара сөзінен үзінді)» дей отырып аянбай еңбек етуге, не нәрсені болсын үйрену керектігін баса айтты. «Пайда ойлама ар ойла, талап қыл артық білуге» адамгершілік ар-ұятты жоғары қоюды талап етті.

 Ұлы ойшылдың сол кездегі айтқан тұжырымды ойлары бүгінгі таңда да маңызын жоймай, тіпті өзекті тақырып болып отырғаны баршаға аян. Өйткені қазіргі заманда жаңа технология мен шет тілдерін меңгермесең, жаңа заманның инновациялық білім технологиясын білмесең қанатыңды еркін қақпайсың.

 Ұлы ақынның өз шығармаларына арқау еткен тақырыптардың бірі-тіл мәселесі. Ақын «Əрбіреудің тілін, өнерін білген кісі соныменен бірдейлік дағдысына кіреді», – дейді. Шынында да, еліміздің дамыған елдер қатарына еніп өсіп өркендеуі өскелең ұрпақ өз ана тілін жақсы білумен қатар, шет тілін білуі керек. Жастар жан-жақты білімді болса, жаңалық ашуға бейімді болса ұлтымыздың игілігіне қызмет етері сөзсіз.

 Ақын адамзат баласын талмай өнер үйренуге насихаттады. Ақыл-ойдың жетілуі үшін заман ағымына ілесіп ілгерілеу керектігін айтты. Жалпы ақын шығармаларының қай қайсын оқысақ та, ол өз ұлтының білім деңгейі, адамгершілік сезімі жоғары, яғни әр қазақтың рухани бай болуын болуын көздейді.

 Олай болса, Абайды танып білуге басымдық беру – мемлекет басшысының сөзімен айтсақ «Абай сөзі ұрпақтың бағыт алатын темірқазығына айналуы қажет» («Қ.К.Тоқаев «Абай және ХХІ ғасырдағы Қазақстан»). Елдігімізді, отаншылдығымызды бірінші орынға қоя білейік. Абай жырларын оқудан, жаттауан еш жалықпайық. Жастарымыздың білім мен ғылымды игеруге деген басымдықтары зор болсын!

**ШҚО тілдерді дамыту жөніндегі басқармасының тілдерді дамыту жөніндегі басқармасы ШҚ лингвистикалық орталығының оқытушысы**

**Кайдарова Ләззат Әскербекқызы**